2.

Europa-Parlamentets beslutning af 24. april 2007 med bemærkningerne, der er en integrerende del af afgørelsen om decharge for gennemførelse af Den Europæiske Unions almindelige budget for regnskabsåret 2005, Sektion IV — Domstolen (C6-0467/2006 — 2006/2073(DEC))

Europa-Parlamentet,

- der henviser til Den Europæiske Unions almindelige budget for regnskabsåret 2005 [1],

- der henviser til De Europæiske Fællesskabers endelige årsregnskab for regnskabsåret 2005 — Bind I (C6-0467/2006) [2],

- der henviser til Revisionsrettens årsberetning om gennemførelsen af budgettet for regnskabsåret 2005 og dens særberetninger med de kontrollerede institutioners svar [3],

- der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

- der henviser til EF-traktatens artikel 272, stk. 10, og artikel 274, 275 og 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

- der henviser til forretningsordenens artikel 71 og bilag V,

- der henviser til betænkning fra Budgetkontroludvalget (A6-0109/2007),

1. bemærker, at Domstolens disponible forpligtelsesbevillinger i 2005 samlet udgjorde 232602467,74 EUR (i 2004 235041565 EUR) med en udnyttelsesgrad på 92,66 %;

2. bemærker, at De Europæiske Fællesskabers Domstol årsregnskab efter indførelsen af periodiseringsprincippet pr. 1. januar 2005 udviser et negativt resultat på 30747924 EUR, og at passiverne overstiger aktiverne med et beløb på 43902361 EUR;

3. bemærker, at Domstolens balance indeholder et beløb på 105879903 EUR, som svarer til dens passiver vedrørende dommernes pensioner; påpeger, at disse passiver delvist opvejes af Domstolens immaterielle og materielle anlægsaktiver og delvist af et beløb, som skal opkræves fra medlemsstaterne (43902361 EUR)

4. minder om, at Revisionsretten i punkt 9.21 i årsberetningen for regnskabsåret 2004 kritiserede, at lederen af den interne revisionsenhed var ansvarlig for den forudgående kontrol af den anvisningsberettigedes transaktioner; påpeger, at den samme situation blev konstateret i regnskabsåret 2005 (årsberetningens punkt 10.13);

5. glæder sig over de oplysninger, som fremgår af EF-Domstolens svar til Revisionsrettens årsberetning om, at på baggrund af de bemærkninger, som kontrol- og dechargemyndigheden er fremkommet med i forhold til dette spørgsmål, har Domstolens administration i forbindelse med forberedelsen af den foreløbige indtægts- og udgiftsberegning for regnskabsåret 2007 foreslået at ændre denne organisation ved at oprette en ny administrativ enhed, som udelukkende skal arbejde med revision, og som til dette formål tildeles to nye stillinger (en fuldmægtig til at varetage ledelsen og en assistent til at styrke revisorgruppen);

6. bemærker med tilfredshed de oplysninger, som fremgår af EF-Domstolens svar til Revisionsrettens årsberetning (punkt 10.14), at EF-Domstolens revisor efter at være blevet fuldt ud operationel i september 2005 har gennemført nogle specifikke revisioner og sendt anbefalinger til de berørte tjenestegrene (i de tidligere år er manglen på disse revisioner blevet kritiseret);

7. lykønsker EF-Domstolen med at have reduceret antallet af forhandlede kontrakter i forhold til antallet af tildelte kontrakter fra 72 % i 2004 til 27 % i 2005; noterer sig dog med bekymring Domstolens vanskeligheder med at rekruttere kvalificeret personale til adskillige stillinger på grundlag af udvælgelsesprøver, som organiseres af EPSO;

8. bemærker, at EF-Domstolens udvikling i 2005 som institution navnlig var præget af, at Retten for EU-personalesager, som er sammensat af syv dommere, indledte sit arbejde;

9. bemærker med tilfredshed, at antallet af afsluttede sager pr. år i EF-Domstolen steg fra 494 i 2003 til 574 i 2005, mens antallet af igangværende sager faldt fra 974 til 740;

10. påpeger, at antallet af tjenestemænd og ansatte i 2005 (hjælpeansatte, midlertidigt ansatte og kontraktansatte) i aktiv tjeneste steg i løbet af året fra 1512 til 1704 (13 %), og at antallet af medlemmer steg med otte (som følge af oprettelsen af Retten for EU-personalesager);

11. bemærker med bekymring de gentagne henvisninger inden for en række administrative områder, som er beskrevet i EF-Domstolens aktivitetsrapport, til problemer med at rekruttere kvalificeret personale, der er omfattet af vedtægten;

12. bemærker, at der ikke blev gennemført nogen efterfølgende kontroller i 2005;

13. glæder sig over, at Domstolens aktivitetsrapport indeholder et kapitel om den opfølgning, der er sket i løbet af året, med hensyn til Europa-Parlamentets tidligere dechargeafgørelser og Revisionsrettens beretninger;

14. bemærker, at antallet af generaladvokater og justitssekretærer nu er kommet op på 72 efter oprettelsen af Retten for EU-personalesager samt Bulgariens og Rumæniens tiltrædelse, og at Domstolens udgifter til køretøjer er steget med omkring 50 % fra 809853,24 EUR i 2005 (faktisk) til 1218000 EUR i 2007 (budgetoverslag);

15. bemærker, at EF-Domstolens forudgående kontrol gennemføres på grundlag af et centraliseret system, der er forbundet via ledelseshierarkiet til den ved delegation bemyndigede anvisningsberettigede, og EF-Domstolens holdning om, at dette lader til at være det mest hensigtsmæssige system i betragtning af institutionens størrelse og den rent administrative karakter af dens finansielle transaktioner;

16. bemærker med tilfredshed, at institutionens medlemmer efter bemærkningerne i sidste års dechargebeslutning har accepteret, blandt dem selv, at nedsætte en arbejdsgruppe, som har til opgave at gennemføre en undersøgelse af det hensigtsmæssige i at udarbejde en adfærdskodeks for dem og indholdet af en sådan kodeks; henviser til, at spørgsmålet om medlemmernes erklæring om deres finansielle interesser er en del af denne undersøgelse; bemærker, at Retten i Første Instans og Retten for EU-personalesager også er berørt af dette initiativ;

17. understreger, at Europa-Parlamentet gentagne gange har anmodet om, at erklæringer om økonomiske og finansielle interesser fra dommere fra alle tre domstole offentliggøres; opfordrer Domstolen til inden den 30. september 2007 at underrette Parlamentet om de relevante foranstaltninger, som den agter at træffe;

18. bemærker med tilfredshed EF-Domstolens foranstaltninger til at reducere mængden af dokumenter til oversættelse, som bidrager til en reduktion af oversætternes arbejdsbyrde; opfordrer også EF-Domstolen til at undersøge muligheden for at reducere længden af domme for at bidrage til en yderligere reduktion af udgifterne og en bedre forståelse af disse domme.

[1] EUT L 60 af 8.3.2005.

[2] EUT C 264 af 31.10.2006, s. 1.

[3] EUT C 263 af 31.10.2006, s. 1.

[4] EFT C 263 af 31.10.2006, s. 10.

[5] EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

--------------------------------------------------